દાહોદ. દાહોદ શહેરના દેસાઇવાડ સ્થિત શ્રી પી.એમ.કડકીયા સંસ્કાર કેન્દ્ર પરિસરમાં ગઈકાલથી આરંભાયેલ શિક્ષાપત્ર રસપાન મહોત્સવમાં બીજા દિવસે પણ ભક્તોની ભીડ ઉમટતા સમગ્ર પરિસર છલકાઈ ઉઠ્યું હતું. વક્તા વૈષ્ણવાચાર્ય પૂ. ગોસ્વામી દ્વારકેશલાલજી મહોદય (કડી-અમદાવાદવાળા)એ વૈષ્ણવોને પુષ્ટિમાર્ગના સર્વગ્રંથોના સાર સમા શ્રી હરીરાય મહાપ્રભુજી રચિત શિક્ષાપત્ર સંદર્ભે જકડી રાખતું પ્રવચન આપતા જણાવ્યું હતું કે દુનિયાના લોકો આપણને મદદ કરી શકશે પરંતુ સુખી નહીં કરી શકે. સાચું સુખ તો કેવળ ભગવાન જ આપી શકે. આનંદનું સ્વરૂપ એ જ પરમાત્માનું સ્વરૂપ છે. માનવ જીવન મળ્યું છે તો ઉદ્વેગ અને ચિંતા સ્વાભાવિક છે. પરંતુ અન્યાશ્રય કરતા ઠાકોરજી પાસેથી જ માંગવું. ખૂબ સુંદર વ્યવસ્થા સાથેના વિશાળ પરિસરમાં વૈષ્ણવાચાર્યજીએ ભક્તોને તરબોળ કરતું પ્રવચન કરતા ભક્તિના સાગરમાં ડૂબકી મારી વૈષ્ણવોએ ધન્યતા અનુભવી હતી. મંગળવારે રાતના સમયે ધાર્મિક સમાજ કાર્યક્રમ યોજાયો છે. તો આજે બુધવારે શરદ પૂર્ણિમાના સર્વપ્રિય અવસરે વૈષ્ણવાચાર્ય પૂ.દ્વારકેશલાલજીની ઉપસ્થિતિમાં ગરબાનું આયોજન કરવામાં આવ્યું છે.